**NYILVÁNOS FELHÍVÁS**

**SZÁMLÁLÓBIZTOS JELÖLTEK JELENTKEZÉSÉRE**

Jelentkezés július 22-étől (7 órától) augusztus 5-éig (20 óráig)

A Köztársasági Statisztikai Intézet nyilvános felhívást intéz minden érdekelt polgárhoz, hogy jelentkezzen közreműködésre **számlálóbiztosnak a** **2022. évi** **Nép-, háztartás és lakásszámlálásban** (a továbbiakban: népszámlálás), mely **2022. október 1-jétől 31-éig** kerül lebonyolításra.

Az érdekelt polgárok **kizárólag** a Köztársasági Statisztikai Intézet [stat.gov.rs](http://www.stat.gov.rs) és [popis2022.stat.gov.rs](http://www.popis2022.stat.gov.rs) honlapján az **elektronikus bejelentőlap kitöltésével** jelentkezhetnek.

**A számlálóbiztos feladatai**

A számlálóbiztosok a népszámlálás kezdete előtt kötelesek ötnapos képzésen részt venni, elsajátítani az adatgyűjtési alkalmazásokon való összeírás és munka metodológiáját, és az instruktorral bejárni a terepet. Az október 1-jétől 31-éig terjedő időszakban kötelesek a számukra kijelölt területen valamennyi számlálandó egységet (lakás, háztartás és személy) az elektronikus kérdőívekbe való adatbevitellel laptop használatával összeírni.

**A számlálóbiztosok alkalmazásának ideje**

**2022. szeptember 23-ától október 31-éig tart.**

Megjegyzés: az összeírás előtti terepbejárás idején és a népszámlálásnak a terepen történő lefolytatása alatt a munkaidő beosztása a Tevékenységi tervvel összhangban történik és magában foglalhatja a hétvégi munkát is.

**A jelöltnek az alábbi általános feltételeknek kell eleget tennie:**

* a Szerb Köztársaság állampolgára;
* lakhelye vagy bejelentett tartózkodási helye van a Szerb Köztársaság területén;
* a bejelentő ív kitöltése idején legalább 18. életévét betöltötte;
* legalább hároméves középiskolát végzett;
* büntetlen előéletű, nem indult ellene vizsgálat és nem folyik ellene bűnügyi eljárás.

**Külön feltételek, melyeket a jelöltnek teljesítenie kell:**

* számítógépes munka ismerete (MS Office, internet) – a jelöltet tesztelni fogják;
* internetes hozzáférése van alkalmazásának időszakában.

A kiválasztott jelöltekkel:

* **Szerződést kötünk ideiglenes és alkalmi munkáról** (munkanélküliek, nem teljes munkaidőben foglalkoztatottak, **öregségi** nyugdíjélvezők) vagy
* **Szerződést kötünk a kiegészítő munkáról** (másik munkavállalónál teljes munkaidőben foglalkoztatott személyek).

**FONTOS MEGJEGYZÉS:** Az Intézet nem felelős az alkalmazott személy jogainak esetleges elvesztése miatt, amely munkajogi státusuk és a munkatérítés megvalósításának megváltozása miatt következhet be (pl. családi nyugdíj, munkanélküliségi térítés folyósításának felfüggesztése stb.).

A dokumentumok benyújtására és tesztelésre behívott jelöltek rangsorolását **2022. augusztus 10-én** tesszük közzé az Intézet honlapjain (**stat.gov.rs** és **popis2022.stat.gov.rs**).